ΓΡΑΠΤΗ ΕΡΩΤΗΣΗ E-3041/97 υποβολή: Amedeo Amadeo (NI) προς την Επιτροπή (1 Οκτωβρίου 1997)

Θέμα: Πρόγραμμα PHARE

Σε ό,τι αφορά την εκτέλεση του προγράμματος PHARE,το Ελεγκτικό Συνέδριο, αφού εξέτασε τις καταστάσεις των επιχειρήσεων για τα έτη 1993 και 1994, διαπίστωσε ότι οι επιχειρήσεις που προέρχονται από ορισμένα κράτη μέλη είχαν επιλεγεί συχνότερα από εκείνες άλλων χωρών. Σε ορισμένες χώρες PHARE είναι ιδιαίτερα εμφανής η χρήση του κριτηρίου της «λογικής γεωγραφικής ισορροπίας» στην επιλογή των επιχειρήσεων που παρέχουν υπηρεσίες, παρατηρεί το Ελεγκτικό Συνέδριο. Για παράδειγμα, οι επιχειρήσεις με γραφεία στην Πολωνία και την Ουγγαρία χρησιμοποιήθηκαν πολύ περισσότερο σε σχέση με άλλες. Η συχνότητα με την οποία έχουν επιλεγεί οι επιχειρήσεις από την περιορισμένη κατάσταση είναι επίσης ενδεικτική των ανισοτήτων που σημειώθηκαν: μία μικρή ομάδα 24 επιχειρήσεων (που αντιπροσωπεύει το 3% περίπου του συνόλου των επιχειρήσεων που συμμετείχαν) κλήθηκε να παράσχει συμβουλές από 10 έως 31 φορές πιο συχνά από τις υπόλοιπες.

Ερωτάται η Επιτροπή για ποιό λόγο παρατηρήθηκε αυτή η έλλειψη διαφάνειας και τι μέτρα σκοπεύει να λάβει.

Κοινή απάντηση του κ. Van den Broek εξ ονόματος της Επιτροπής στις γραπτές ερωτήσεις E-3039/97, E-3040/97 και E-3041/97 (11 Νοεμβρίου 1997)

Το Αξιότιμο Μέλος του Κοινοβουλίου περιλαμβάνει στις ερωτήσεις του ορισμένες διαπιστώσεις και κριτικές του Ελεγκτικού Συνεδρίου στην ειδική έκθεσή του σχετικά με το αποκεντρωμένο σύστημα εφαρμογής (DIS) του προγράμματος Phare και, ιδίως, σχετικά με τη λειτουργία των μονάδων διαχείρισης των προγραμμάτων (UGP), τη διαδικασία ανάθεσης συμβάσεων για παροχή υπηρεσιών και την ισορροπία στην επιλογή των υποψηφίων.

Η Επιτροπή υπενθυμίζει ότι απάντησε επαρκώς, στο πλαίσιο της εν λόγω έκθεσης, στις παρατηρήσεις του Ελεγκτικού Συνεδρίου, και αυτό κατά τρόπο πιο λεπτομερή από ό,τι επιτρέπει το πλαίσιο αυτών των ερωτήσεων. Η Επιτροπή επαναλαμβάνει ότι τήρησε τις ισχύουσες διαδικασίες και τους ισχύοντες κανόνες και αυτό μέσα σε ένα πλαίσιο που κάλυπτε, συγχρόνως, την παρακολούθηση, σε μέγιστο βαθμό, των στόχων μερικές φορές δύσκολα συμβιβάσιμων, της αποτελεσματικότητας, της ευαισθητοποίησης της χώρας εταίρου, του ανταγωνισμού και του ανοίγματος κατά την ανάθεση των συμβάσεων. Σχετικά με αυτό δεν πρέπει να ξεχνιέται ότι οι συμβάσεις παροχής υπηρεσιών που εξετάστηκαν από το Δικαστήριο (δείγμα 1993-1994), υπάγονταν κυρίως στον τομέα της τεχνικής στήριξης σε μία ενιαία διαδικασία μετάβασης σε ένα πρότυπο δημοκρατίας και οικονομίας της αγοράς.

Σε συνάρτηση με την εξέλιξη του προγράμματος πέρα από τις πρώτες έκτακτες ανάγκες και την ολοένα μεγαλύτερη πείρα των υπηρεσιών των χωρών εταίρων και της Επιτροπής, οι τομείς που προσδιορίστηκαν στην έκθεση του Ελεγκτικού Συνεδρίου ως μη ικανοποιητικοί, έχουν προσεγγιστεί ή προσεγγίζονται τώρα από την Επιτροπή. Οι κύριες αποφάσεις που έχουν ληφθεί και οι διορθώσεις που επήλθαν αφορούν:

- τα μέτρα εφαρμογής του αναθεωρημένου άρθρου 118 του δημοσιονομικού κανονισμού της 21ης Δεκεμβρίου 1977, που εφαρμόζεται στον γενικό προϋπολογισμό των Ευρωπαϊκών Κοινοτήτων ((ΕΕ L 356 της 31.12.1977. )) 7 εκτός από την δημοσίευση στην καθορισμένη Επίσημη Εφημερίδα, οι συμβάσεις παροχής υπηρεσιών Phare ανακοινώνονται επίσης στο Internet και όλες οι προσκλήσεις για την εκδήλωση ενδιαφέροντος αποτελούν πλέον το αντικείμενο μιας προεπιλογής (διαδικασία που εισάχθηκε στα μέσα του 1996) 7

- την υιοθέτηση τροποποίησης για τις προσκλήσεις υποβολής προσφορών για την ανάθεση συμβάσεων παροχής υπηρεσιών Phare (και Tacis): βελτιώθηκε η ρύθμιση των προσκλήσεων για την υποβολή προσφορών, κυρίως με την υιοθέτηση καλύτερης πληροφόρησης των υποψηφίων, διευκρινίζοντας την σύνθεση των επιτροπών αξιολόγησης και ευνοώντας τη μεγαλύτερη διαφοροποίηση των συμβαλλομένων 7

- τους νέους προσανατολισμούς του Phare, που εκπονήθηκαν από την Επιτροπή τον Μάρτιο του 1997, ακολουθώντας την καλύτερη ένταξη των δομών εφαρμογής του προγράμματος στις «κανονικές» δομές των χωρών-εταίρων, τη μεγαλύτερη αποκέντρωση προς τις χώρες και τις αντιπροσωπείες της Επιτροπής, το προσωπικό των οποίων θα αυξηθεί, τη συγκέντρωση νέων πηγών εμπειρογνωμοσύνης παράλληλα με τα γραφεία συμβούλων, όπως είναι η «αδελφοποίηση» μεταξύ οργανισμών και διοικήσεων 7

- την ενημέρωση του εγχειριδίου DIS και την προβλεπόμενη εισαγωγή του πριν από τα τέλη του 1997, που ενσωματώνει σε ένα μόνο έγγραφο τις νέες διατάξεις σχετικά με τη διαφάνεια των συμβάσεων, διευκρινίζοντας επίσης τις λεπτομέρειες υποστήριξης (με σταδιακή μείωση) στο κόστος λειτουργίας των UGP και προβλέποντας ένα πρότυπο μεταφοράς τεχνογνωσίας όσον αφορά τη διαχείριση προγραμμάτων που αποσκοπούν στο να μειώσουν αποτελεσματικά τη σχετική εξάρτηση της τεχνικής στήριξης.

Η Επιτροπή αναμένει το σύνολο των μέτρων αυτών να διορθώσει τα βασικά αδύναμα σημεία που προσδιορίστηκαν στα τμήματα της έκθεσης του Ελεγκτικού Συνεδρίου στα οποία αναφέρεται το Αξιότιμο Μέλος του Κοινοβουλίου.